पूछा- द केरला स्टोरी से आपको क्या दिक्कत; ज्ञानवापी में मिले शिवलिंग की कार्बन टेस्टिंग होगी
Dainik Bhaskar Morning News and Latest Headlines; Here are today's top stories for you On Dainik Bhaskar. कर्नाटक सर्वे में हंग असेंबली, JDS के दो नेता भिड़े:तनवीर बोले- गठबंधन पर फैसला हो चुका - CBSE 10वीं का रिजल्ट: CBSE 12वीं का रिजल्ट
नमस्कार, 
द केरला स्टोरी फिल्म न दिखाए जाने पर सुप्रीम कोर्ट ने पश्चिम बंगाल और तमिलनाडु सरकार को नोटिस जारी किया है। कोर्ट ने पूछा कि जब पूरे देश में फिल्म चल रही है, तो दोनों राज्यों को क्या दिक्कत है? फिल्म को क्यों नहीं चलने दिया जा रहा? फिल्म को दर्शकों के ऊपर छोड़ देना चाहिए कि वो फिल्म देखना चाहते हैं या नहीं।
मामले में बंगाल सरकार की तरफ से केस लड़ रहे डॉ.अभिषेक मनु सिंघवी ने कहा कि राज्य को इंटेलिजेंस की तरफ से रिपोर्ट मिली थी कि फिल्म की स्क्रीनिंग हुई तो राज्य में कानून व्यवस्था को लेकर समस्या आ सकती है। इस पर कोर्ट ने कहा- पश्चिम बंगाल देश से अलग नहीं है।
उधर, इलाहाबाद हाईकोर्ट ने ज्ञानवापी मस्जिद में मिले कथित शिवलिंग की कार्बन डेटिंग कराने का आदेश दिया है। कोर्ट ने आर्कियोलॉजिकल सर्वे ऑफ इंडिया (ASI) को कहा कि शिवलिंग के अपर पार्ट का सर्वे करें। उसमें से दस ग्राम से ज्यादा हिस्सा न लें। कार्बन डेटिंग के जरिए यह पता लगाना होगा कि बरामद हुआ कथित शिवलिंग कितना पुराना है। यह वास्तव में शिवलिंग है या कुछ और है।
आज के प्रमुख इवेंट्स, जिन पर रहेगी नजर
5 बड़ी खबरें, जो आपको अपडेट रखेंगी...
1. ज्ञानवापी मस्जिद में मिले कथित शिवलिंग की कार्बन डेटिंग होगी, ASI साइंटिफिक सर्वे करेगा
ज्ञानवापी परिसर में 16 मई 2022 को वुजूखाने में यह कथित शिवलिंग मिला था। मामले में हिंदू पक्ष के वकील विष्णु शंकर जैन ने कहा कि हमने पहले जिला कोर्ट में याचिका लगाई थी कि शिवलिंग की साइंटिफिक जांच कराई जाए। जिला कोर्ट ने हमारी याचिका को इस आधार पर खारिज कर दिया था कि साइंटिफिक जांच से शिवलिंग को क्षति पहुंचेगी। इसके बाद ASI ने हाईकोर्ट में 52 पेज की रिपोर्ट पेश की। इसमें IIT रुड़की, IIT खड़गपुर समेत कई संस्थानों के एक्सपर्ट ने बताया कि अब ऐसे कई तरीके हैं, जिससे शिवलिंग को क्षति पहुंचाए बिना जांच की सकती है। 
बता दें कि सुप्रीम कोर्ट ने परिसर की सुरक्षा को लेकर वुजूखाने वाली जगह को सील किया है। सील से अर्थ है कि वहां पर कोई छेड़छाड़, नुकसान, निर्माण या तोड़फोड़ नहीं किया जाएगा। इस पर हाईकोर्ट ने कहा कि ASI का सर्वे सुरक्षा मानकों को ध्यान में रखकर किया जाएगा। वहीं, मामले में मुस्लिम पक्ष ने कहा कि जो जगह सुप्रीम कोर्ट के आदेश पर सील है, वहां कैसे जांच हो सकती है?
पढ़ें पूरी खबर...
2. इमरान को इस्लामाबाद हाईकोर्ट ने जमानत दी, कहा- 17 मई तक किसी भी केस में गिरफ्तार न करें
इस्लामाबाद हाईकोर्ट ने पाकिस्तान के पूर्व PM इमरान खान को जमानत दे दी है। उन्हें अल कादिर ट्रस्ट केस में गिरफ्तार किया गया था। खान के वकील ने कोर्ट में आशंका जताई कि इमरान के बाहर निकलते ही उन्हें किसी दूसरे केस में गिरफ्तार किया जा सकता है। इसके बाद कोर्ट ने कहा कि 17 मई तक किसी भी केस में उन्हें गिरफ्तार नहीं किया जा सकेगा। इमरान की जमानत से पहले प्रधानमंत्री शाहबाज शरीफ ने कैबिनेट मीटिंग की। इसमें इमरजेंसी लगाए जाने को लेकर चर्चा की गई।
कुछ मिनिस्टर्स ने कहा कि मुल्क के हालात देखते हुए अब इमरजेंसी लगा दी जानी चाहिए। इस पर शरीफ ने कहा- ये मामला बहुत गंभीर है। इस पर सोमवार के बाद फैसला करेंगे। नवाज शरीफ ने कहा कि इमरान अदालतों का कितना लाडला है। गुरुवार के मंजर को देखकर पता लगाया जा सकता है। कोर्ट में इमरान के पेश होते ही चीफ जस्टिस ऑफ पाकिस्तान ने कहा कि आपको देखकर बहुत खुशी हो रही है। ये हिस्ट्री में कभी नहीं हुआ।
पढ़ें पूरी खबर...
3. द केरला स्टोरी पर SC का बंगाल-तमिलनाडु को नोटिस, कहा- आपको फिल्म से क्या दिक्कत?
द केरला स्टोरी फिल्म को लेकर सुप्रीम कोर्ट में सुनवाई हुई। फिल्म मेकर्स की तरफ से पैरवी कर रहे सीनियर लॉयर हरीश साल्वे ने कहा कि फिल्म जब रिलीज हुई तो तीन दिन तक बंगाल में शांतिपूर्वक चली। अचानक उसे बैन कर दिया गया। यही हाल तमिलनाडु का भी है, वहां भी फिल्म पर आंशिक बैन लगा दिया गया है। मामले में सुप्रीम कोर्ट ने राज्यों से पूछा कि कानून व्यवस्था को बनाए रखने के लिए क्या कदम उठाए गए? वहां थिएटर्स पर अटैक किए जा रहे हैं, कुर्सियां जलाईं जा रही हैं। लॉ एंड ऑर्डर बनाए रखने के लिए आपने क्या किया?
उधर, UP में फिल्म की स्क्रीनिंग रखी गई, जहां उत्तर प्रदेश के CM योगी आदित्यनाथ ने अपनी कैबिनेट के साथ फिल्म देखी। फिल्म देखने के बाद उन्होंने कहा कि मानवता के खिलाफ अघोषित आतंकवाद का एजेंडा लव जिहाद है। यह फिल्म लव जेहाद के प्रति पूरे देश का ध्यान आकर्षित करती है। समाज को इस विकृति के प्रति जागरूक होना होगा। दरअसल, UP सहित कई राज्यों ने फिल्म को टैक्स फ्री कर दिया है।
पढ़ें पूरी खबर...
4. रूस में महिला ने पुतिन के पेरेंट्स की कब्र में नोट छोड़ा, लिखा- तुमने राक्षस को पैदा किया
रूस की एक कोर्ट ने एक महिला को 2 साल की जेल की सजा सुनाई है। कोर्ट ने उसे अक्टूबर में राष्ट्रपति व्लादिमिर पुतिन के पेरेंट्स की कब्र का अपमान करने का दोषी ठहराया था। महिला का नाम इरिना​​​​​​ सिबानेवा है। वो पुतिन के पेरेंट्स की कब्र के पास एक नोट छोड़ था। इस नोट में लिखा था कि तुम्हारा बेटा पुतिन पागल आदमी का है। वो दुनिया के लिए परेशानी पैदा कर रहा है। पूरी दुनिया चाहती है कि पुतिन मर जाए। तुम उसे अपने पास बुला लो।
कोर्ट में महिला ने अपना पक्ष रखा। उसने कहा कि मैं जंग की खबरें देखकर डर गई थी। मेरा डर इतना बढ़ गया था कि मैं उसे रोक नहीं पाई। अब तो मुझ याद भी नहीं है कि मैंने नोट कब लिखा और उसमें क्या था? इरिना ने आगे कहा कि मुझे अंदाजा नहीं था कि मेरी हरकत से किसी को इतना दुख पहुंचेगा। मैं इसके लिए माफी चाहती हूं। कोर्ट ने 2 साल कैद की सजा सुनाते हुए कहा कि इरिना ने राजनीतिक नफरत के चलते ये सब किया।
पढ़ें पूरी खबर...
5. कर्नाटक चुनाव के रिजल्ट से पहले JDS नेता तनवीर बोले- हमसे भाजपा-कांग्रेस दोनों ने संपर्क किया 
कर्नाटक की 224 विधानसभा सीटों के चुनाव नतीजे आज आएंगे। रिजल्ट से पहले JDS नेता तनवीर अहमद ने दावा किया कि सरकार बनाने के लिए हमसे भाजपा-कांग्रेस दोनों ने ही संपर्क किया है। हमारी पार्टी ने पहले ही तय कर लिया है कि हम किसको समर्थन करेंगे? तनवीर के बयान के बाद कर्नाटक JDS चीफ सीएम इब्राहिम सामने आए। उन्होंने कहा कि तनवीर हमारी पार्टी के प्रवक्ता नहीं हैं। वे हमारी पार्टी के सदस्य भी नहीं हैं। हमने गठबंधन को लेकर कुछ भी तय नहीं किया है। हम नतीजों का इंतजार करेंगे।
उधर, कांग्रेस अध्यक्ष मल्लिकार्जुन खड़गे ने कहा कि हमारी पार्टी प्रचंड बहुमत से चुनाव जीतेगी। हमारी JDS से गठबंधन को लेकर कोई बातचीत नहीं हुई है। हम किसी के पास नहीं जा रहे हैं। बीती रात CM बोम्मई ने भाजपा के बड़े नेताओं के साथ मीटिंग की। यह बैठक पूर्व CM येदियुरप्पा के आवास पर हुई। येदियुरप्पा ने कहा कि BJP पूर्ण बहुमत हासिल करेगी। कर्नाटक की 224 सीटों पर 10 मई को वोटिंग हुई। इसके बाद 10 एग्जिट पोल्स आए। 4 ने कांग्रेस को बहुमत दिया। एक ने भाजपा को। वहीं, 5 सर्वे हंग असेंबली का दावा कर रहे हैं।
पढ़ें पूरी खबर...
आज का कार्टून BY मंसूर नकवी
कुछ अहम खबरें हेडलाइन में...
खबर लेकिन हटके...
हिंदू महिला को मस्जिद में नमाज पढ़ने के लिए उत्तराखंड हाईकोर्ट ने सुरक्षा दी, महिला बोली- मैं नमाज से प्रभावित हूं 
उत्तराखंड हाईकोर्ट ने हिंदू महिला को मस्जिद में नमाज पढ़ने के लिए सुरक्षा दी है। कोर्ट ने कहा कि महिला जब भी नमाज पढ़ने जाए तो संबंधित थाने के SHO उन्हें सुरक्षा उपलब्ध करवाएं। कोर्ट में याचिका दायर करने वाली महिला का नाम भावना है। वो मध्यप्रदेश के नीमच जिले की रहने वाली है। अभी हरिद्वार की एक प्राइवेट कंपनी में काम करती है। उसके साथ फरमान नाम का लड़का भी काम करता है। महिला ने याचिका में कहा कि उसका नमाज पढ़ने का मन करता है। वह अपने सहकर्मी फरमान के साथ कलियर शरीफ में नमाज पढ़ना चाहती है। भावना ने कहा कि मैं जब भी नमाज अदा करने के लिए जाती हूं तो कुछ संगठन उसका विरोध करते हैं। यह मेरी धार्मिक स्वतंत्रता का उल्लंघन है। कोर्ट ने महिला से पूछा कि आपने अपना धर्म नहीं बदला है फिर भी नमाज क्यों पढ़ना चाहती है? इस पर महिला ने कहा कि मैं नमाज से प्रभावित हूं, इसलिए पढ़ना चाहती हूं। मैंने फरमान से शादी नहीं की है और न ही अपना धर्म बदला है। बस मैं बिना डर और दबाव के कलियर शरीफ में नमाज पढ़ना चाहती हूं।
खबरें जो सबसे ज्यादा पढ़ी गईं...
आपका दिन शुभ हो, पढ़ते रहिए दैनिक भास्कर ऐप…
मॉर्निंग न्यूज ब्रीफ को और बेहतर बनाने के लिए हमें आपका फीडबैक चाहिए। इसके लिए यहां क्लिक करें...